El Consell Regulador del Joc té un registre de totes aquelles persones que tenen l´entrada prohibida a les sales de joc, actualment bingos, i en el futur, el casino. En aquest registre hi consten unes 2.000 persones, el 95% reben alguna prestació social i la prohibició dura mentre reben l´ajut. La resta es tracta de persones que s´autoprohibeixen l´accés. Consten unes 165 des del 1996, però es calcula que actualment són 80. "Són motius econòmics, perquè de tant en tant, els diners que reben per passar el mes van un dia al bingo i potser els necessiten per atendre altres necessitats de la família", detalla el director del Consell Regulador del Joc, Xavier Bardina. També recorda que l'hospital està preparat per oferir tractament a qui ho necessiti.

Bardina ha insistit que no cal que les persones que demanen que se'ls prohibeixi l'entrada voluntàriament siguin ludòpates. De fet, ha assegurat que la taxa de ludopatia al país és molt petita, tenint en compte que la majoria dels casos es donen en el joc on-line, i al país és una tipologia que no està regulada.

La reglamentació per aquest registre d'autoprohibició ha canviat en l'últim any. Abans la persona podia donar-se d'alta i de baixa quan ho considerés, ara les persones que es registren com a mínim se'ls veta l'entrada durant el període d'un any.

Per tal de mantenir la protecció de dades, les persones que controlen l'accés a les sales de joc només tenen un senyal vermell per indicar que la persona no pot entrar, però no s'especifica el motiu. Per això, cal posar-se en contacte amb el Consell Regulador del Joc si no s'està d'acord amb la denegació de l'accés.

Informa: Laia Ferré Marot

Imatges: Sergi Linares